**NÁRODNÁ RADA SLOVENSKEJ REPUBLIKY**

VIII. volebné obdobie

**405**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 223/2019 Z. z. o sčítaní obyvateľov, domov a bytov v roku 2021 a o zmene a doplnení niektorých zákonov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 223/2019 Z. z. o sčítaní obyvateľov, domov a bytov v roku 2021 a o zmene a doplnení niektorých zákonov (ďalej len „vládny návrh zákona“) z dôvodu aktuálnej pandémie ochorenia COVID-19 v Slovenskej republike, o ktorej možno odôvodnene predpokladať, že bude pokračovať aj počas blížiacej sa doby sčítania obyvateľov (15. február 2021 až 31. marec 2021), čo môže mať bez úpravy zákona č. 223/2019 Z. z. negatívny dopad aj na priebeh sčítania obyvateľov v rámci sčítania obyvateľov, domov a bytov v roku 2021.

Pandémiu ochorenia COVID-19 a z nej vyplývajúce obmedzenia pri realizácii práv a povinností v oblasti verejnej správy možno považovať za mimoriadnu situáciu v zmysle rokovacieho poriadku národnej rady, ktorá môže ohroziť ľudský život a slobodu pohybu a pobytu a spôsobiť štátu značné hospodárske škody.

Cieľom návrhu na skrátené legislatívne konanie o vládnom návrhu zákona je zmeniť zákon č. 223/2019 Z. z. ešte pred začiatkom blížiacej sa doby sčítania obyvateľov tak, aby sa asistované sčítanie konalo v neskoršom, menej rizikovom období, a tým sa

* predišlo v čase vrcholiacej pandémie COVID-19 ďalšiemu zvýšeniu ohrozenia zdravia obyvateľov, u ktorých sa očakáva využívanie služby asistovaného sčítania poskytovaného podľa zákona č. 223/2019 Z. z., pretože sa nedokážu z dôvodu zdravotných obmedzení, veku alebo nedostatku digitálnych zručností sčítať sami a ani s pomocou blízkych osôb alebo iných osôb, s ktorými žijú v jednej bytovej domácnosti,
* zabránilo zníženiu kvality a komplexnosti výsledkov sčítania obyvateľov v Slovenskej republike v roku 2021 a tým aj k čiastočnému znehodnoteniu celkových výsledkov SODB 2021,
* zabránilo zníženiu efektivity celkových vynaložených rozpočtových prostriedkov na SODB 2021 zo štátneho rozpočtu, čo by bolo v priamom rozpore s princípom dosahovania čo najvyššej hodnoty za vynaložené peniaze.

V súlade s uvedeným sa navrhuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona.

Bratislava 20. januára 2021

**Igor Matovič v. r.**

predseda vlády

Slovenskej republiky

**Alexander Ballek v. r.**

predseda Štatistického úradu

Slovenskej republiky